Филип Витнал
philip@tecnocode.co.uk
Вил Томпсон
wjt@endlessos.org
Милан Црха
mcrha@redhat.com
Како Програми користе метаподатке

# Метаподаци програма

# Снимци екрана

Програми приказују снимке екрана на страници са детаљима програма. Ово би обично требало да укључује снимке екрана различитих прозора / прозорчића програма, како би корисник брзо стекао увид у могућности, изглед и осећај програма итд.

Када је у датотеци са метаподацима програма присутно више од једног снимка екрана, Програми ће приказати снимке екрана у вртуљку.

У случајевима када датотека са метаподацима програма не садржи ниједан снимак екрана, биће приказана иконица чувара места као испод са натписом `Нема снимака екрана`:

Иконица чувара места може изгледати другачије ако користите произвољну тему иконица.

Снимци екрана могу застарети како се корисничко прочеље програма мења. Дакле, чак и ако Програми приказују снимке екрана за неки програм, важно је проверити да ли су ти снимци екрана ажурни или застарели.

Можете побољшати податке о снимцима екрана програма:

Како додати недостајуће снимке екрана програма

# Трака контекста програма

Трака контекста програма у Програмима је збирка плочица на страници са детаљима програма, које приказују следеће појединости.

Складиште

Безбедност

Хардверска подршка

Оцена према узрасту

Ово приказује траку контекста програма за апликацију Програми:

Плочице су приказане редоследом наведеним изнад (почевши са плочицом `Складиште` на левој страни).

Свака плочица је детаљно описана испод.

# Складиште

Програми приказују плочицу складишта на страници са детаљима апликације. Ако апликација није инсталирана, овде се приказује процењена величина преузимања потребна за њену инсталацију. Ако је апликација инсталирана, приказује се простор на диску који апликација користи.

Величине се израчунавају на основу података које доставља позадинац Програми (као што је флетпек или RPM) и нису наведене у метаподацима које доставља апликација. Не можете ништа учинити да утичете на ову плочицу уређивањем датотеке са метаподацима апликације. Овде је наведена ради потпуности.

# Безбедност

Програми приказују плочицу безбедности на страници са детаљима апликације. Ово сажима информације о томе да ли се апликација може сматрати безбедном за инсталацију и покретање, или је потребан опрез пре него што јој се укаже поверење.

Ова плочица комбинује информације о овлашћењима која апликација захтева приликом покретања (као што је дозвола за читање ваших датотека), са информацијама о томе како је апликација развијена. Апликације слободног софтвера, где је изворни код јавно доступан, могу бити безбедније од власничких, јер се могу проверити.

Прозорче које се појављује када се кликне на плочицу наводи различита овлашћења која апликација захтева, уз неке информације о њеној лиценци и извршном окружењу.

Можете побољшати информације о безбедности:

Како исправити нетачне информације о безбедности и овлашћењима

# Хардверска подршка

Програми приказују плочицу хардверске подршке на страници са детаљима апликације. Ово комбинује информације о хардверским захтевима апликације и хардверским могућностима рачунара, са циљем да истакне некомпатибилности или недостајуће захтеве — или да укаже на то да би апликација требало да ради исправно без некомпатибилности.

Код разматра следећи хардвер. Више њих може бити подржано у будућности.

Да ли је додирна табла, миш или тастатура присутна/потребна

Да ли је контролер за видео игре потребан

Најмања и препоручена величина екрана на коју се програм може прилагодити

Није могуће поуздано открити да ли је контролер за видео игре присутан, јер су они често искључени пошто нису потребни за уобичајено коришћење рачунара.

Прозорче које се појављује када се кликне на плочицу набраја различите хардверске захтеве програма, као и то да ли је неки од њих неиспуњен.

Можете побољшати податке о хардверу:

Како додати недостајуће податке о хардверу

# Оцена старосне прикладности

Програми приказују плочицу са оценом старосне прикладности на страници са детаљима програма. Ово показује за који узраст би програм требало да буде прикладан, на основу различитих врста садржаја за које је програм навео да их садржи. Ови подаци су сажети у формату сличном сертификатима за оцењивање игара или филмова у вашој држави.

На пример, ово ће истаћи да ли игра садржи насиље или да ли апликација садржи оглашавање унутар програма.

Прозорче које се појављује када се кликне на плочицу набраја различите врсте садржаја у програму и колико је тај садржај озбиљан.

Можете побољшати податке о оцени старосне прикладности:

Како додати недостајуће податке о оцени садржаја

# Лиценца

Програми приказују плочицу која указује на то да ли је програм слободан софтвер или је његова лиценца власничка, посебна или непозната. Ова плочица укључује детаљније податке о лиценци пројекта. Такође набраја неке од предности слободног софтвера. Сазнајте више

Понекама подаци о лиценци нису тачни за програм, па се програм који је заправо слободан софтвер може приказати као „власнички“. Слично томе, понекад су подаци о лиценци непознати.

Програми истичу слободне лиценце и лиценце отвореног кода зеленом бојом, а власничке и посебне лиценце жутом бојом, као што је овде приказано. Непознате лиценце су истакнуте сивом бојом.

Можете додати или побољшати податке о лиценци:

Како исправити нетачне податке о лиценцирању

# Везе

Програми приказују списак веза ка ресурсима апликације у плочици са везама. Оне су следеће:

| Веза ка веб сајту
| Веза за донације
| Веза за допринос преводу
| Веза за пријављивање грешака
| Веза ка помоћи
| Веза за контакт

Неке или све ове везе могу бити присутне у зависности од тога да ли су наведене у датотеци са подацима о апликацији (metainfo).

У случајевима када датотека са подацима о апликацији не садржи ниједну везу, биће приказана следећа плочица са знаком питања.

Можете побољшати везе:

Како додати недостајуће везе

# Плочица вртуљка

Апликације које су издвојене у Програмима приказане су у вртуљку на врху главног прозора, као што је овде приказано. Свака плочица вртуљка има боју позадине која се аутоматски извлачи из иконице апликације. Понекад ова боја позадине није сасвим одговарајућа за апликацију и програмер апликације је мора изричито навести.

Скуп апликација које су издвојене одређују одржаваоци Линукс дистрибуције.

Можете побољшати плочицу вртуљка:

Како поставити боју позадине плочице вртуљка

# Одакле долазе метаподаци

Метаподаци који се користе за навођење хардвера који је потребан неком софтверу, за који узраст корисника је прикладан и фактори који доприносе томе колико је безбедан за инсталирање, сви долазе из датотеке са метаподацима (metainfo) за тај софтвер.

Датотека са метаподацима је XML датотека. Формат датотеке је наведен у AppStream спецификацији.

Погледајте датотеку са метаподацима за програм Гномова датотеке.

appdata је старији термин за metainfo.

# Шта се дешава ако метаподаци недостају

Ако неки метаподаци недостају за апликацију, Програми могу само да нагађају шта би то могло бити, те стога не може да прикаже много информација у својим прочељима. Претпоставке које Програми праве засноване су на чињеници да је већина софтвера дизајнирана за стоне рачунаре.

Можете помоћи у побољшању метаподатака за апликацију!

# Како допринети информацијама које недостају

Ако откријете да на страници програма недостају подаци или су подаци нетачни, можете допринети на један од два начина:

Можете пријавити недостајуће / нетачне метаподатке пратиоцу грешака одговарајућег програма, како би програмер апликације могао то да поправи.

Можете сами поправити недостајуће / нетачне метаподатке. Погледајте водич Како да испод о томе како то да урадите.

За оба начина, прво треба да пронађете страницу пројекта апликације. Веза до странице пројекта би обично требало да буде доступна на страници програма као што је овде приказано. Ако није, мораћете да је пронађете једноставном претрагом на Гуглу.

Програми се обично налазе на Гитлабу или Гитхабу. На пример, Гномови програми се налазе на gitlab.gnome.org.

# Како додати снимке екрана програма који недостају

Подаци о снимцима екрана за апликацију чувају се у елементу `<screenshots>` унутар `<component>` апликације у њеној metainfo датотеци.

Препоручени број снимака екрана за програм је између 5 до 10. Снимци екрана би идеално требало да буду у PNG формату са односом ширине и висине 16:9 и минималном ширином од 620 пиксела.

На пример, ево уноса снимака екрана за програм Програми:

<screenshots> <screenshot type="default"> <image>https://gitlab.gnome.org/GNOME/gnome-software/raw/HEAD/data/metainfo/ss-overview.png</image> <caption>Overview panel</caption> </screenshot> <screenshot> <image>https://gitlab.gnome.org/GNOME/gnome-software/raw/HEAD/data/metainfo/ss-details.png</image> <caption>Details panel</caption> </screenshot> </screenshots>

# Како поправити нетачне податке о безбедности и овлашћењима

Подаци о безбедности и овлашћењима за неку апликацију долазе из различитих извора у зависности од тога како је апликација упакована. За традиционално упаковане апликације, на пример у RPM или DEB формату, подаци о безбедности или овлашћењима нису доступни и ништа се не може учинити да се они додају апликацији.

За Флетпек апликације, подаци долазе из апликационог флетпек манифеста, који одређује које рупе у изолацији (sandbox) апликација захтева. Свака од ових рупа обично доприноси снижавању приказаног нивоа безбедности апликације у Програмима — померајући га са „безбедно“ на „потенцијално небезбедно“ до „небезбедно“.

Како би се побољшао ниво безбедности апликације, њена изолација мора бити што је могуће строжа, уклањањем овлашћења изолације тамо где нису потребна, и коришћењем портала уместо овлашћења изолације где год је то могуће. Коришћење портала не снижава приказани ниво безбедности апликације у Програмима.

На пример, ако апликација захтева приступ за читање/писање читавом систему датотека (`--filesystem=host`), да ли јој је то заиста потребно, или јој је потребан приступ само датотекама на неколико специфичних места? Ако је тако, може се користити портал датотека, или се могу навести специфичнија овлашћења система датотека.

Ако апликација ради на Вејленду, а потребан јој је рад на Икс-11 систему само као резерва, без коришћења посебних Икс-11 могућности, да ли би могла да користи `--socket=fallback-x11` уместо `--socket=x11`?

Упутства о специфичним овлашћењима, или другим форматима паковања, могу бити додата овде у будућности.

Даље читање:

# Како додати недостајуће податке о хардверу

Подаци о хардверу за апликацију се чувају унутар елемената `<requires>`, `<recommends>` и `<supports>` унутар `<component>` апликације у њеној датотеци метаподатака.

Програми разумеју елементе `<control>` и `<display_length>`.

Погледајте овај блог чланак или овај блог чланак за примере метаподатака.

# Како додати недостајуће податке о оцени садржаја

Подаци о оцени садржаја за апликацију се чувају у елементу `<content_rating>` унутар `<component>` апликације у њеној датотеци метаподатака.

Апликације треба да користе OARS 1.1 стандард за попуњавање овог елемента. Ако елемент `<content_rating>` није наведен, оцена садржаја апликације је непозната. Ако је наведен али је празан, апликација нема садржај који би могао бити неприкладан за било коју публику.

Користите OARS генератор за стварање прикладних података о оцени садржаја за апликацију.

# Како поправити нетачне податке о лиценцирању

Подаци о лиценцирању за апликацију се чувају у елементу `<project_license>` унутар `<component>` апликације у њеној датотеци метаподатака.

Садржај у овом елементу треба да буде SPDX израз који описује „главну“ лиценцу пројекта. Ово би обично требало да буде лиценца кода, и не би требало да укључује лиценцу документације или пратећег садржаја.

Ако је SPDX израз једна лиценца, или „или“ комбинација више лиценци, које су све одобрене од стране FSF-а или OSI-ја, апликација се сматра „слободним софтвером“ и поље за лиценцу то и каже. У супротном, сматра се „власничком“.

Ако се апликација приказује као „власничка“ када мислите да не би требало, вероватно је да елемент `<project_license>` укључује лиценцу документације за пројекат. Уклоните га.

На пример, промените метаподатке лиценце из:

<project_license>GPL-2.0+ and CC-BY-SA-3.0</project_license>

у

<project_license>GPL-2.0+</project_license>

Даље читање:

Немојте (углавном) стављати лиценцу документације у податке апликације

# Како додати недостајуће везе

Везе за апликацију се чувају као елементи `<url>` унутар `<component>` апликације у њеној датотеци метаподатака (metainfo).

Додајте онолико врста веза документованих у апстрим спецификацији колико је доступно за апликацију. Ако не постоји одговарајућа страница за дату врсту везе, она не мора бити укључена.

На пример, ево веза ресурса за програм Програми:

<url type="bugtracker">https://gitlab.gnome.org/GNOME/gnome-software/-/issues</url> <url type="contact">https://discourse.gnome.org/tag/gnome-software</url> <url type="contribute">https://welcome.gnome.org/app/Software/</url> <url type="donation">https://www.gnome.org/donate/</url> <url type="homepage">https://apps.gnome.org/Software</url> <url type="translate">https://l10n.gnome.org/module/gnome-software/</url> <url type="vcs-browser">https://gitlab.gnome.org/GNOME/gnome-software/</url>

# Како поставити боју позадине плочице вртуљка

Боја позадине плочице вртуљка се обично извлачи аутоматски из иконице апликације. Ако је та боја незадовољавајућа, међутим, може се преклопити коришћењем апстрим елемента `<branding/>` са објављеним бојама (од серије 47.x). Предност је што више клијената може користити те боје.

На пример, ево неких уноса брендирања:

<branding> <color type="primary" scheme_preference="light">#ff00ff</color> <color type="primary" scheme_preference="dark">#993d3d</color> </branding>

Имајте на уму да се атрибут `scheme_preference` занемарује, Програми сами бирају бољу боју за тему.

Остављена је, ради повратне компатибилности, могућност додавања следећег XML-а у елемент `<component>` метаподатака апликације:

<custom> <value key="GnomeSoftware::key-colors">[(124, 53, 77), (99, 16, 0)]</value> </custom>

али елемент `<branding/>` има предност.

Вредност `GnomeSoftware::key-colors` је GVariant текстуалног формата са врстом `a(yyy)`, и представља неуређени скуп кључних боја за апликацију. Сваки елемент скупа је боја у RGB облику у распону од `(0, 0, 0)` до `(255, 255, 255)`.

Боје треба изабрати тако да:

Буду препознатљиве за апликацију, поклапајући се са брендирањем апликације на неки начин, ако је могуће.

Буду у контрасту са ивицом иконице апликације, тако да када се користе као позадина иза ње, иконица може да се разликује.

Буду у контрасту са бојом текста прочеља у теми Адвајта (`#2e3436`) и у њеној тамној варијанти (`#eeeeec`). Ово углавном значи бирање боје са средњим нивоом осветљености.

Контраст се може проверити помоћу програма Контраст.

Барем једна боја треба бити наведена. Више њих се може навести ако једна боја не може да задовољи све горенаведене захтеве, а Програми ће изабрати најприкладнију за коришћење у плочици вртуљка. Ако је наведена тачно једна боја, њено осветљење и засићеност могу бити измењени ради побољшања контраста са бојом прочеља. Ако је наведено више од једне боје, биће изабрана она са најбољим контрастом са бојом прочеља, а њено осветљење и засићеност неће бити мењани.

# Како тестирати промене боје позадине плочице вртуљка

Измените метаподатке вашег програма, а затим покрените Програме помоћу:

gnome-software --show-metainfo=/путања/до/програма.metainfo.xml,icon=/путања/до/иконице/програма.png

Биће приказана страница са детаљима вашег програма. Ако се вратите на страницу прегледа у Програмима, ваш програм ће бити једини у вртуљку „издвојено“.